Neuvoston päätelmät, 17 päivältä joulukuuta 1999, yhteistyön lujittamisesta sosiaalisen suojelun uudistamiseksi ja parantamiseksi



Virallinen lehti nro C 008 , 12/01/2000 s. 0007 - 0008



NEUVOSTON PÄÄTELMÄT, 17 päivältä joulukuuta 1999, yhteistyön lujittamisesta sosiaalisen suojelun uudistamiseksi ja parantamiseksi (2000/C 8/05) EUROOPAN UNIONIN NEUVOSTO, joka 1) PANEE MERKILLE tyytyväisenä ne näkemykset, joita komissio on esittänyt tiedonannossaan Yhteinen strategia sosiaalisen suojelun uudistamiseksi (KOM(1999) 347 lopull.), ja pitää sitä hyvänä pohjana tulevalle keskustelulle eurooppalaisesta sosiaalisesta suojelusta, 2) KOROSTAA, että Euroopan unionin tavoitteena tulisi olla taloudellisen ja sosiaalisen kehityksen välisen yhteyden varmistaminen, MUISTUTTAA, että jäsenmaat ovat toimivaltaisia järjestämään sosiaalisen suojelun ja rahoittamaan sen, ja PAINOTTAA, että yhteisön toimivaltaan kuuluvissa asioissa tehtävien päätösten olisi täydennettävä eikä heikennettävä kansallisen sosiaalipolitiikan harjoittamisen edellytyksiä, 3) KOROSTAA, että sosiaalisen suojelun uudistamisessa tarvitaan yhteistyötä, joka perustuu jäsenvaltioiden välillä sosiaalisesta suojelusta käytävään jäsenneltyyn ja jatkuvaan vuoropuheluun sekä tietojen, kokemusten ja hyvien toimintatapojen seurantaan ja vaihtoon, koska jäsenvaltiot ovat sosiaalisen suojelun kehittämisessä samantyyppisten haasteiden edessä, KATSOO, että sosiaalisen suojelun tulevaisuudesta on keskusteltava Euroopan tasolla uudessa tilanteessa, kuten komission tiedonannossa esitetään. Tällaisen yhteistyön olisi koskettava kaikkia sosiaalisen suojelun muotoja ja tarvittaessa tuettava jäsenvaltioita sosiaalisen suojelun järjestelmien parantamisessa ja tehostamisessa niiden ensisijaisten kansallisten tavoitteidensa mukaisesti, 4) PITÄÄ erityisen tärkeänä sitä, että sosiaalisen suojelun parantamiseksi ja uudistamiseksi tehtävän uuden yhteistyön olisi oltava yhtenäistä toimintaa, ja sen olisi pyrittävä samaan päämäärään kuin Euroopan työllisyysstrategian ja makrotaloudellisen vuoropuhelun sekä oltava vuorovaikutuksessa näiden kanssa, 5) KOROSTAA työmarkkinaosapuolten asemaa sosiaalisen suojelun uudistamisessa, 6) YHTYY komission esittämiin neljään laaja-alaiseen tavoitteeseen, jotka ovat seuraavat: - työnteon tekeminen kannattavaksi ja toimeentulon takaaminen, - eläkkeiden turvaaminen ja eläkejärjestelmien ylläpitäminen, - sosiaalisen integroitumisen edistäminen, - korkealaatuisen ja kestävän terveydenhuollon varmistaminen, ja SUHTAUTUU myönteisesti komission näistä neljästä tavoitteesta tekemään analyysiin pohjana tulevalle työskentelylle korkean tason työryhmässä. Kansanterveyttä olisi käsiteltävä erikseen asianmukaisissa neuvoston elimissä, 7) KOROSTAA, että kaikille kansalaisille riittävän turvaverkon takaava sosiaalinen suojelu on myös investoimista tasapainoiseen taloudelliseen kehitykseen ja merkittävä kilpailuvaltti maailmanlaajuistuvassa taloudessa, HUOMAUTTAA, että rahoitusnäkokohdat koskevat kaikkia 6 kohdassa mainittuja sosiaalisen suojelun tavoitteita, Komission esittämien sosiaalisen suojelun järjestelmien kehittämisen neljän laaja-alaisen tavoitteen lisäksi 8) KOROSTAA myös, että naisten ja miesten tasa-arvo on otettava huomioon valtavirtaistamisperiaatteella kaikissa kyseisiin neljään tavoitteeseen pyrkivissä toimissa. Tällä tarkoitetaan sitä, että näitä toimia koskevan suunnittelun, päätöksenteon ja seurannan kaikissa vaiheissa arvioidaan vaikutukset naisten ja miesten kannalta, Lisäksi, 9) KOROSTAA, että yhteisön olisi kiinnitettävä erityistä huomiota hakijamaiden tasapainoiseen taloudelliseen ja sosiaaliseen kehitykseen Euroopan unionin laajentumisprosessissa 10) KOROSTAA, että hyvinvointiyhteiskunnan kehittämisessä on kaikin tavoin hyödynnettävä uutta teknologiaa ja erityisesti uutta tietotekniikkaa. Yhteisön tasolla olisi kiinnitettävä erityistä huomiota toimiin, jotka edistävät korkeatasoisen tietotekniikan käyttöä hyvinvointitavoitteiden saavuttamisessa. Tietotekniikan on edistettävä kaikkien väestöryhmien terveys- ja sosiaalipalvelujen kehittämistä ja niiden sosiaalista osallistumista, jotta sosiaalisen suojelun parantamiseksi ja uudistamiseksi tehtävän yhteistyön tavoitteisiin päästäisiin, 11) KANNATTAA komission ehdotusta luoda tämän toiminnan toteuttamiseksi yhteistyön lujittamisjärjestelmä, jota valmistellaan korkean tason virkamiestyöryhmässä. Korkean tason virkamiestyöryhmä tarkastelee komission tiedonannossa ja näissä päätelmissä esiin otettuja asioita ja laatii neuvostolle selvityksen, sanotun kuitenkaan rajoittamatta Euroopan yhteisön perustamissopimuksen 207 artiklan soveltamista, 12) KOROSTAA, että työryhmä on perustettava mahdollisimman pian, ja pyytää jäsenvaltioita ja komissiota nimeämään mahdollisimman pikaisesti väliaikaisesti korkean tason virkamiehiä käynnistämään edellä mainitun keskustelun. Työskentely olisi aloitettava välittömästi, ja tilanneselvitys olisi laadittava vuoden 2000 kesäkuussa kokoontuvaa Eurooppa-neuvostoa varten, lopuksi 13) KANNATTAA komission aikomusta kytkeä Euroopan parlamentti tähän prosessiin; TUKEE myös komission toivomusta saada talous- ja sosiaalikomitea ja alueiden komitea mukaan tähän yhteistyöhön ja SUHTAUTUU MYÖNTEISESTI työmarkkinaosapuolten ja sosiaaliturvalaitosten osuuteen tässä työskentelyssä.